El patrimoni natural del sud de l’estany de Banyoles, més a l’abast | Ramon Estéban | BANYOLES / PORQUERES | Medi ambient | El Punt Avui
BANYOLES / PORQUERES - 3 febrer 2018 0.00 h
El patrimoni natural del sud de l’estany de Banyoles, més a l’abast
Aquest diumenge s’estrena un itinerari circular pels estanyols de la Puda, de la Cendra i de Montalt, on passen l’hivern un grup de cigonyes
Algunes de les cigonyes que per primer cop hivernen a la zona L. CASADEMONT / ACN.
Ramon Estéban - BANYOLES / PORQUERES
Les millores que s’han fet en la ruta pels espais naturals protegits de la banda sud de l’estany de Banyoles, majoritàriament al terme de Porqueres, es podran veure aquest diumenge, en la visita guiada que s’ha organitzat amb motiu del Dia Mundial de les Zones Humides. La sortida, oberta a tothom, començarà a dos quarts d’onze del matí al davant de l’accés principal del camp de futbol nou de Banyoles, al davant de l’estany. Ho organitzen el Consorci de l’Estany, l’entitat naturalista Limnos i el Museu Darder.
El nou itinerari és una ruta circular per fer a peu. S’hi està aproximadament mitja hora, però la visita de diumenge es calcula que durarà unes dues hores i mitja perquè s’hi faran diverses parades. Es passa pel pla dels Estanyols de la Puda, els estanyols de Montalt i de la Cendra, la llacuna de les Cigonyes i la zona de boscos. És precisament en aquesta part de la zona lacustre on aquest hivern ha fixat la residència per primer cop una colònia de cigonyes. Fa unes setmanes n’hi van comptar un centenar i ahir n’hi havia una quarantena, segons va indicar el Consorci.
Els guies de diumenge seran el biòleg i membre de Limnos Carles Feo i el coordinador tècnic del Consorci de l’Estany, Miquel Campos.
Els treballs que s’han dut a terme han consistit bàsicament a condicionar els camins i completar els trams perquè la ruta fos circular. Si es compleixen les previsions del Consorci de l’Estany, en una segona fase que s’ha d’executar aquest 2018 es connectarà aquesta ruta amb el paratge de les Estunes.
A tocar de la ciutat
A l’interès paisatgístic i ecològic que té aquesta zona, s’hi afegeix una circumstància que la fa encara més important: és a tocar de Banyoles. “Entre els objectius de la sortida de diumenge –explica Miquel Campos– hi ha conscienciar la gent de la transcendència que té disposar d’aquest espai.”
de l’estrena de la ruta, amb una visita guiada que començarà a les 10.30 h davant del camp de futbol nou.
Volem conscienciar la gent de la transcendència que té disposar d’aquest espai
DIRECTOR TÈCNIC DEL CONSORCI
El Punt Avui. Girona 03-02-2018 Pàgina 33
L’enginyer que va dissenyar el viaducte de Gènova va advertir en 1979 que la infraestructura necessitava manteniment constant per l’afectació de la corrosió de l’aire marí i la contaminació
Renovació del telecabina de Coma del Clot de Núria
Més de cent metres de nova tribuna a l’estadi de l’Olot
La font del Comú torna a rajar
Èxit del bany assistit a la platja de Sant Antoni, amb més de mil usuaris